
	[bookmark: nev]KEMÉNY ESZTER
keszter10000@gmail.com
biológia
BSc, 5. félév
Szegedi Tudományegyetem
Természettudományi és Informatikai Kar
	PETŐ SÁRA
[bookmark: _GoBack]petosara04@gmail.com
biológia
BSc, 3. félév
Szegedi Tudományegyetem
Természettudományi és Informatikai Kar


Témavezetők:
	Dr. Frank Rita
egyetemi adjunktus, SZTE TTIK

	Dr. Menyhárt Ákos
egyetemi adjunktus, SZTE SZAOK




Az Alzheimer-stroke kontinuum vizsgálata túlélő agyszelet modellen

Kulcsszavak: Alzheimer-kór; terjedő depolarizáció; túlélő agyszelet
Bevezetés: Az Alzheimer-kór (AD) és az akut iszkémiás stroke (AIS) az idős korosztályt érintő kórképek, melyek kiterjedt idegsejt károsodással járnak. Mindkét betegség patomechanizmusában megjelenik a neuronális hiperexcitabilitás, amely az idegsejtek fokozott ingerlékenységét, depolarizációját jelenti. Mivel a két kórkép kapcsolata kevéssé ismert, kísérletünkben arra a kérdésre kerestük a választ, hogy súlyosabb lehet-e az AIS kimenetele az AD-s agyban?
Módszerek: Kísérleteinkhez 12-14 hónapos APP/PS1 nőstény és hím (AD, n=3), valamint kontroll (WT, n=3) egerek agyából készült 350 µm vastag szeleteket használtunk. AIS-t oxigén-glükóz együttes megvonásával (OGD) modelleztünk, melynek hatására kivétel nélkül, terjedő depolarizációk (SD-k) alakultak ki. Az SD-k tér-és időbeli tulajdonságait fehérfény reflektancia változás méréssel és helyi mezőpotenciál elvezetéssel regisztráltuk. A neuronok életképességét NeuN, a reaktív asztrocitákat GFAP, az amiloid-béta plakkokat fluoreszcens immunhisztokémiával vizsgáltuk.
Eredmények: Megfigyeltük, hogy az AD-s állatokban az SD-k latenciája csökkent (145,53±84,94 vs. 198,9±67,5 s; AD vs. WT), az SD-k amplitúdója (3,6±1,4 vs. 5,5±1,4 mV; AD vs. WT) és meredeksége (-0,17±0,22 vs. -1,82±1,17mV/s AD vs. WT) szignifikánsan kisebb volt a WT csoporthoz képest. Az AD csoportban továbbá megemelkedett a GFAP pozitív asztrociták száma (30±8 vs. 10±5 GFAP pozitív sejt/látótér; AD vs. WT), melyek elsősorban az amiloid-béta plakkok körül halmozódtak fel. Az amiloid-béta plakkok jelenlétében kiterjedt neuronpusztulást is tapasztaltunk.
Megbeszélés: Az OGD alatti SD-k korai megjelenése igazolja a fokozott hiperexcitabilitást az AD-s egerek agyszeletein. A fokozott ingerlékenység feltehetően a defektív extracelluláris glutamát eltávolítás következménye, amely a protein aggregáció miatt alakulhat ki az AD modellben. További tervünk a glutamát koncentráció real-time monitorozása jelen kísérleti konfigurációnkban. 



